‘Belastinggeld misbruik vir politieke elite in Mpumalanga’Werner Weber Belastingbetalers moet ŉ bykomende R79 miljoen opdok vir die luukse personeeldorp buite Mbombela (Nelspruit) waar hooggeplaastes van die provinsiale regering voortaan sal bly. Volgens Werner Weber, VF Plus-LPW en die party se leier in Mpumalanga, beloop die totale konstruksiebegroting vir hierdie projek nou al meer as R600 miljoen terwyl die aanvanklike doel klaarblyklik was om koste vir die regering te bespaar. Die spertyd vir die afhandeling van bouwerk was aanvanklik 2018, waarna dit tot 2020 aangeskuif is en toe tot 2022. Dit is nou verder tot Junie 2023 aangepas. Dit volg ná afloop van gemeenskapsopstande wat konstruksiewerk gekniehalter het en konstruksiekoste die hoogte laat inskiet het. Opstande van die Matsafeni Trust-gemeenskap het daartoe gelei dat die departement van openbare werke versoek het dat die konstruksieterrein 24 uur per dag deur polisielede bewaak word, sê Weber. “Dit het bykomende druk op die polisie se hulpbronne geplaas waarvan daar reeds ’n tekort in die provinsiale polisiemag is. “Verdere koste vir die belastingbetaler is die water- en elektrisiteitstoelaag van R5 000 wat elke lid maandeliks sal ontvang wanneer hulle die eenhede beset. Lede sal ook nie huur betaal nie.” In geskrewe antwoorde op die VF Plus se vrae, het Mandla Ndlovu, LUR van die departement van openbare werke, geantwoord dat 31 luukse huise, ’n groot ontspanningsterrein met ’n swembad en gimnasium, kantoor- en sekuriteitsgeboue en ’n helikopterblad beplan word. Die totale vloeroppervlakte van die premier se huis is 980 m², die speaker se huis is 913 m² en ’n gastehuis vir besoekende staatsamptenare is 882 m². Die 12 vierslaapkamerhuise vir LUR’e sal elk om en by 596 m² groot wees, en die 16 drieslaapkamerhuise vir die lede van die provinsiale wetgewer sal elk sowat 376 m² wees. Die goedgekeurde omvang van die personeeldorp was aanvanklik vir 15 000 m². Dit is tot 20 000 m² aangepas. “Of hierdie nuwe omvang reeds goedgekeur is, is onduidelik uit die departement se antwoorde. “Dit is onregverdig dat die belastingbetaler miljoene moet betaal om aan hierdie mense ŉ onnodig luukse leefstyl te gee terwyl miljoene mense werkloos en sonder kos is.” Die VF Plus het gesê hy sal verdere vrae indien om die publiek in te lig oor die vermorsing van belastinggeld.